Εκθεση

σχετικά με τις οικονομικές καταστάσεις του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2002, συνοδευόμενη από τις απαντήσεις του Κέντρου

(2003/C 319/05)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Ευρωπαϊκό Κοινοβούλιο και στο Συμβούλιο, δυνάμει του άρθρου 185 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου(1).

2. Το Συνέδριο εξέτασε τις οικονομικές καταστάσεις του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος που έκλεισε στις 31 Δεκεμβρίου 2002. Σύμφωνα με το άρθρο 14 παράγραφος 1 του κανονισμού (ΕΚ) αριθ. 2965/94 του Συμβουλίου(2), ο προϋπολογισμός εκτελέστηκε υπό την ευθύνη του διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(3) σύμφωνα με τις εσωτερικές δημοσιονομικές διατάξεις, όπως προβλέπει το άρθρο 15 του κανονισμού (ΕΚ) αριθ. 2965/94. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να προβαίνει στην εξέταση των λογαριασμών αυτών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2002 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές. Ωστόσο, το Συνέδριο επιθυμεί να επιστήσει την προσοχή στην κατάσταση που περιγράφεται στο σημείο 7.

ΠΑΡΑΤΗΡΗΣΕΙΣ

Εισαγωγή

5. Το Κέντρο ιδρύθηκε με τον κανονισμό (ΕΚ) αριθ. 2965/94 του Συμβουλίου. Κύριος στόχος του Κέντρου είναι η παροχή των αναγκαίων υπηρεσιών μετάφρασης στους αποκεντρωμένους οργανισμούς που ίδρυσε το Συμβούλιο και διαθέτει το μονοπώλιο των υπηρεσιών μετάφρασης σε ό,τι τους αφορά. Τα λοιπά κοινοτικά όργανα μπορούν να προσφεύγουν στις υπηρεσίες του Κέντρου βάσει ρυθμίσεων ad hoc. Για την εκπλήρωση της αποστολής του, το Κέντρο χρησιμοποιεί ευρύτατα ιδιωτικές υπηρεσίες μετάφρασης. Κατά τη διάρκεια του 2002, το Κέντρο μετέφρασε 228000 σελίδες συνολικά.

Εκτέλεση του προϋπολογισμού

6. Η εκτέλεση των πιστώσεων του οικονομικού έτους 2002 καθώς και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(4).

7. Το άρθρο 26α του δημοσιονομικού κανονισμού του Κέντρου προβλέπει ότι το υπόλοιπο του προηγούμενου οικονομικού έτους καταχωρίζεται στα έσοδα του οικονομικού έτους. Η ερμηνεία που δόθηκε από το Κέντρο στο άρθρο αυτό ήταν η καταχώριση στα έσοδα του οικονομικού έτους αποκλειστικά και μόνο του τμήματος του υπολοίπου του προηγούμενου οικονομικού έτους που αντιστοιχούσε στο αποτέλεσμα του προπροηγούμενου οικονομικού έτους. Για το 2002, αυτό έχει ως αποτέλεσμα να μείνουν αχρησιμοποίητοι προσωρινά πόροι ύψους 3,4 εκατομμυρίων ευρώ, ποσό το οποίο εντοπίζεται στα ρευστά διαθέσιμα.

Οικονομικές καταστάσεις

8. Ο λογαριασμός διαχείρισης και ο ισολογισμός που δημοσιεύθηκαν από το Κέντρο στην έκθεση δραστηριότητάς του για το οικονομικό έτος 2002 παρουσιάζονται συνοπτικά στους πίνακες 2 και 3.

9. Το Κέντρο, επειδή δεν εκμεταλλεύεται όλες τις δυνατότητες του λογισμικού γενικής λογιστικής του, χρησιμοποιεί πινακοποιητή για την παρακολούθηση των εσόδων του και των λογαριασμών πελατών του, γεγονός που δημιουργεί σημαντικό κίνδυνο σφάλματος, όπως επισημάνθηκε με τους ελέγχους.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 15ης και 16ης Οκτωβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 248 της 16.9.2002, σ. 1.

(2) ΕΕ L 314 της 7.12.1994, σ. 1.

(3) Κατ' εφαρμογή του άρθρου 14 παράγραφος 3 του κανονισμού (ΕΚ) αριθ. 2965/94 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 2002 καταρτίστηκαν στις 23 Φεβρουαρίου 2003 και κατόπιν διαβιβάστηκαν στο Ελεγκτικό Συνέδριο, στο οποίο περιήλθαν, στην οριστική τους μορφή, στις 6 Μαΐου 2003. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(4) Όλοι οι πίνακες της παρούσας έκθεσης καταρτίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει αμελητέες διαφορές σε επίπεδο συνόλων. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

Πίνακας 1

Μεταφραστικό Κέντρο των Οργάνων της Ευρωπαϊκής Ένωσης - Εκτέλεση του προϋπολογισμού για το οικονομικό έτος 2002Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Μεταφραστικό Κέντρο των Οργάνων της Ένωσης - Λογαριασμός διαχείρισης των οικονομικών ετών 2002 και 2001

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

Πίνακας 3

Μεταφραστικό Κέντρο των Οργάνων της Ένωσης - Ισολογισμός στις 31 Δεκεμβρίου 2002 και στις 31 Δεκεμβρίου 2001Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντησεις του μεταφραστικου Κεντρου

ΠΑΡΑΤΗΡΗΣΕΙΣ

Εκτέλεση του προϋπολογισμού

7. Μετά το τέλος της περιόδου έναρξης των εργασιών του στις 31 Δεκεμβρίου 1997, το Μεταφραστικό Κέντρο προέβη σε πάγια ερμηνεία του άρθρου 26α του δημοσιονομικού του κανονισμού, θεωρώντας ότι το υπόλοιπο του οικονομικού έτους είναι βέβαιο από τη στιγμή που το διοικητικό συμβούλιο, έπειτα από έκθεση του Ελεγκτικού Συνεδρίου για το εν λόγω οικονομικό έτος, χορηγεί απαλλαγή στον διευθυντή για την εκτέλεση του προϋπολογισμού.

Κατά την παρουσίαση των λογαριασμών διαχείρισης και του δημοσιονομικού ισολογισμού του, το Κέντρο ενημέρωνε πάντοτε το διοικητικό του συμβούλιο πριν από τις 31 Μαρτίου του επόμενου οικονομικού έτους σχετικά με το υπόλοιπο κάθε οικονομικού έτους. Για το 2002, το διοικητικό συμβούλιο γνώριζε το αποτέλεσμα του οικονομικού έτους 2001 ήδη από την πρώτη συνεδρίαση μετά το κλείσιμο του οικονομικού έτους, στις 14 Μαρτίου 2002, και κατά τη διάρκεια της ίδιας συνεδρίασης αποφάσισε να συμπεριλάβει το ποσό των 3,4 εκατομμυρίων ευρώ ως έσοδο στο προσχέδιο του προϋπολογισμού του 2003. Τα υπόλοιπα των οικονομικών ετών εμφανίζονταν πάντοτε στο παθητικό του ισολογισμού του Κέντρου.

Κατ' εφαρμογή του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, το Κέντρο παρουσίασε ένα σχέδιο ειδικού δημοσιονομικού κανονισμού με βάση τον κανονισμό (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους αποκεντρωμένους κοινοτικούς οργανισμούς. Το άρθρο 16 του εν λόγω σχεδίου δημοσιονομικού κανονισμού, και πιο συγκεκριμένα η παράγραφος 3, ορίζει ότι: "Τα έσοδα ή οι πιστώσεις πληρωμών εγγράφονται στον προϋπολογισμό, κατά μεν τη διάρκεια της διαδικασίας του προϋπολογισμού με τη διαδικασία των διορθωτικών επιστολών, κατά δε τη διάρκεια της εκτέλεσης του προϋπολογισμού μέσω διορθωτικού προϋπολογισμού.".

Θεωρούμε ότι η νέα αυτή διατύπωση ενδέχεται να επιλύσει το πρόβλημα ερμηνείας που αναφέρει το Συνέδριο.

Οικονομικές καταστάσεις

9. Το Μεταφραστικό Κέντρο λαμβάνει υπό σημείωση τη σύσταση του Συνεδρίου σχετικά με τη χρήση του λογισμικού γενικής λογιστικής του Κέντρου. Η κατάργηση των προκαταβολών από την 1η Ιανουαρίου 2003 θα απλοποιήσει την παρακολούθηση των λογαριασμών πελατών του και θα περιορίσει τους σχετικούς κινδύνους.